SKRIFTLIG FORESPØRGSEL E-0152/00

af María Sornosa Martínez (PSE) til Kommissionen

(31. januar 2000)

Om: Overskridelse af grænseværdien for nitratkoncentrationen i drikkevand i Valencia-regionen i Spanien

Ved udgangen af sidste år offentliggjorde vandkontrolmyndighederne under Valencias regionalregering en rapport, hvoraf det fremgår, at drikkevandet i 46 kommuner i Valencia-regionen indeholder mere nitrat end de maksimalt tilladte mængder, som Den Europæiske Union og Verdenssundhedsorganisationen har fastsat. Dette indebærer, at over 375.000 mennesker (10 % af indbyggerne i Valencia-regionen) er udsat for de sundhedsmæssige risici, som er forbundet med et højt nitratindhold (navnlig risikoen for at udvikle kræft hos voksne og blodmangel hos børn).

Hovedkilden til denne form for forurening af drikkevandet er den overdrevne og ukorrekte brug af kvælstofgødning, som finder sted inden for landbruget i området. Regionalregeringen har som reaktion på denne alvorlige situation ikke gjort andet end at udpege i alt 193 kommuner som områder, der er følsomme over for nitratforurening, og dette skridt er ikke blevet fulgt op af nogen anden form for afhjælpende foranstaltning. Hermed er det eneste, regionalregeringen har foretaget sig, at anvende EU-retten på ukorrekt vis, dvs. den har udelukkende beskæftiget sig med de rent formelle aspekter uden at foreslå nogen løsning på problemet.

Kan Kommissionen under henvisning til Rådets direktiv om kvaliteten af drikkevand (98/83/EF)(1) og Rådets direktiv om beskyttelse af vand mod forurening forårsaget af nitrater, der stammer fra landbruget (91/676/EØF)(2) samt det kommende rammedirektiv om vand, som er under vedtagelse, besvare følgende spørgsmål: Har den kendskab til denne manglende overholdelse af EU-retten som følge af overskridelsen af grænseværdierne for nitratkoncentrationen i drikkevand og de risici, dette indebærer for indbyggerne i Valencia-regionen? Hvilke foranstaltninger har den i bekræftende fald truffet eller agter den at træffe for at beskytte borgernes sundhed på dette område?

(1) EFT L 330 af 5.12.1998, s. 32.

(2) EFT L 375 af 31.12.1991, s. 1.

Svar afgivet på Kommissionens vegne af Margot Wallström

(30. marts 2000)

Kommissionen er klar over det problem, som det ærede parlamentsmedlem har fremsat, om forurening af drikkevand som følge af overskridelse af de maksimalt tilladte mængder af nitrater.

De Europæiske Fællesskabers Domstol har desuden dømt Spanien for ikke at have overholdt bestemmelserne i Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget. Domstolen dømte herunder Spanien for ikke at have udpeget zoner, der anses for sårbare, samt for ikke at have udarbejdet kodekser for godt landmandskab(1).

Det skal ligeledes nævnes, at Kommissionen har indbragt sag for Domstolen(2) som følge af Spaniens manglende forelæggelse af handlingsprogrammer for sårbare zoner som foreskrevet af direktiv 91/676/EØF.

Hvad angår drikkevandsproblemet, har Kommissionen netop indledt en overtrædelsesprocedure som følge af den dårlige drikkevandskvalitet i flere kommuner i den selvstyrende Valencia-region, idet den påberåber sig ukorrekt anvendelse af Rådets direktiv 80/778/EØF af 15. juli 1980 om kvaliteten af drikkevand(3).

Kommissionen håber, at disse procedurer kan gøre det muligt at løse problemet, der er fremsat af det ærede parlamentsmedlem. Kommissionen vil træffe alle nyttige foranstaltninger til at sikre, at Spanien udpeger alle sårbare zoner i samtlige provinser, hvor ferskvand og saltvand trues af kvælstof, der stammer fra landbruget, samt til at sikre, at der hurtigt bliver iværksat handlingsprogrammer.

Der skal dog gøres opmærksom på, at anvendelsen af kodekserne for godt landmandsskab fremover er tvungen i henhold til Rådets forordning (EF) 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(4), hvad angår betaling af udligningsgodtgørelse (kapitel V i forordningen), og hvad angår iværksættelsen af foranstaltninger for miljøvenligt landbrug (kapitel VI i forordningen).

(1) Sag C-71/97. Dom af 1.10.1998.

(2) Sag C-274/98.

(3) EFT L 229 af 30.8.1980 ændret ved EFT L 224 af 3.9.1993.

(4) EFT L 160 af 26.6.1999.